Príklady núdzovej podpory EÚ partnerským krajinám V Etiópii EÚ rýchlo zmobilizovala 10 miliónov EUR na podporu vládneho plánu pripravenosti a reakcie na šírenie nákazy spôsobenej koronavírusom. Finančné prostriedky sa poskytnú prostredníctvom prebiehajúceho programu rozpočtovej podpory zdravotníctva v Etiópii, ktorý bol spustený v roku 2016 s pridelenými prostriedkami v celkovej výške 165 miliónov EUR. Dodatočné finančné prostriedky pomôžu Etiópii zvýšiť počet diagnostických laboratórií vybavených diagnostickým zariadením a testovacími súpravami na COVID-19, ako aj počet liečebných stredísk. V Nigérii EÚ podporí Rozvojový program Organizácie Spojených národov (UNDP) príspevkom vo výške 50 miliónov EUR na realizáciu plánu reakcie na COVID-19, ktorý vypracovala OSN. Cieľom tohto opatrenia je zabezpečiť optimálnu starostlivosť o osoby, u ktorých bolo potvrdené ochorenie COVID-19, a zabrániť ďalšiemu šíreniu nákazy prostredníctvom inkluzívnej reakcie na COVID-19, ktorá bude v zodpovednosti štátu. Na západnom Balkáne EÚ už zmobilizovala značné finančné prostriedky na okamžitú podporu sektoru zdravotníctva vo výške 38 miliónov EUR (4 milióny EUR pre Albánsko, 7 miliónov EUR pre Bosnu a Hercegovinu, 5 miliónov EUR pre Kosovo, 3 milióny EUR pre Čiernu Horu, 4 milióny EUR pre Severné Macedónsko a 15 miliónov EUR pre Srbsko). Podpora EÚ zahŕňa záchranné zdravotnícke vybavenie, a to aj na intenzívnu starostlivosť, nemocničné lôžka, plne vybavené sanitky, stovky respirátorov, mobilné digitálne röntgeny, desiatky tisíc testovacích súprav a obrovské množstvo osobných ochranných prostriedkov. V rámci nástroja pre utečencov v Turecku sa obstaráva zdravotnícka infraštruktúra malého rozsahu a vybavenie v hodnote 90 miliónov EUR. V krajinách Východného partnerstva mobilizuje EÚ balík núdzovej podpory v hodnote viac ako 30 miliónov EUR na okamžité potreby v sektore zdravotníctva. V Arménsku v provinciách Širak, Tavuš a Lorri dostane vďaka podpore Európskej únie balíky humanitárnej pomoci viac ako 3 000 zraniteľných domácností so staršími ľuďmi, s ľuďmi so zdravotným postihnutím a veľkými rodinami. Na Ukrajine dodala EÚ stredisku núdzovej zdravotnej starostlivosti oblasti Donecka vybavenie zahŕňajúce 100 súprav osobných ochranných prostriedkov a viac ako 70 litrov vysoko koncentrovanej antiseptickej kvapaliny. V južnom susedstve sa s podporou EÚ v nemocniciach zriaďujú triediace a izolačné priestory, školia sa pracovníci centier sociálneho rozvoja a prebiehajú miestne komunikačné kampane. Obstaralo sa 3 500 chirurgických rúšok a respiračných masiek. V Karibiku poskytla EÚ regionálnu podporu pre Karibskú agentúru verejného zdravia CARPHA v celkovej výške 8 miliónov EUR na pokrytie najnaliehavejších potrieb krajín v súvislosti s opatreniami proti šíreniu nákazy. To zahŕňa ochranný materiál, testovacie činidlá, laboratórny materiál, lieky/očkovacie látky, ako aj podporu na zvýšenie počtu zdravotníckych pracovníkov. ·Vo Venezuele a v krajinách tohto regiónu EÚ poskytuje podporu (v celkovej výške 9 mil. EUR) Panamerickej zdravotníckej organizácii a Medzinárodnej federácii Červeného kríža a Červeného polmesiaca na opatrenia, ktoré pomáhajú zamedziť šíreniu ochorenia COVID-19 a zlepšiť pripravenosť naň. To zahŕňa zlepšenie prístupu k základným zdravotníckym službám a uľahčenie prístupu zraniteľných skupín obyvateľstva vrátane utečencov k primeranej sanitácii a hygiene.